ToekomsVenster: Vind weer kinderlike vreugde(Foto: Maroela Media) “Kinders is ŉ wonderlike geskenk van die Here, hulle kom direk uit die Here se hand.” − Psalms 127:3 (DB) Soggens vroeg wanneer my dogter haar kinders, ons kleinkinders, kleuterskool toe neem bel oupa om sterkte vir die dag wat voorlê toe te wens. Die twee karnallies, Nihan en Luna-Mae, is sommer baie opgewonde oor wat die dag vir hulle mag inhou. Natuurlik stel oupa, in besonder, belang in dit waarna hulle uitsien – van snoepiedag, bak en brou, buite speel en stories luister. Daar is geen gebrek aan entoesiasme wanneer hulle vir oupa vertel waarmee hulle besig gaan wees nie. Oupa geniet natuurlik elke oomblik daarvan. Grootmense het iets van die opgewondenheid oor die lewe verloor. Suid-Afrika is ŉ uitdagende omgewing om in te probeer oorleef. Te midde van politieke onstuimigheid, sosiaal-maatskaplike omstandighede en ekonomiese werklikhede bly daar min oor om oor opgewonde en entoesiasties te wees. Dit het uiteraard te doen met die bril waarmee ek en jy na die lewe kyk. Helaas gebruik ons die donkerbril meer as enigiets anders, en in die proses verloor ons iets van die naïewe geloof wat so ŉ belangrike deel van kinders se lewe is. Is ek verkeerd, maar dit is asof grootmense verleer het om te lag, spontaan uit die maag, vry en sonder inhibisie? In stede daarvan loop die meeste grootmense met ŉ frons tussen die oë en mondhoeke wat na onder trek. Ons hele wese sê: “Ons is moeg en oorlaai en sien nie meer kans nie”. Anders as ons, lees kleuters nie koerant nie en hulle kyk en luister ook nie die nuus nie. Hulle verstaan nie die problematiek van ŉ postmoderne wêreld nie. Daarmee wil ek nie suggereer dat ons soos die spreekwoordelike volstruis ons kop in die sand moet druk nie. Ek het nog wel die oortuiging dat ons sal moet leer om te kies waarna ons luister, ons moet versigtig wees met dit wat ons akkommodeer en toelaat in ons lewens. Ons het nodig om iets van die onskuld en onskuldige geloof van kinders te herontdek. Jesus het immers gesê dat as julle nie soos kinders word nie, sal julle die koninkryk van God nie beërwe nie. Miskien kan ek en jy vandag, sonder pretensie, die vreugde van die lewe en van kindskap en van God luidrugtig vier.